Tverrliggeren stoppet Sterling-kanon
Brendan Rodgers tok over Liverpool foran den inneværende sesongen, og kom fra nettopp Swansea. I en kamp der både banespillet og antall sjanser var relativt likt for begge lag maktet hverken Liverpool eller Swansea å få den forløsende scoringen. Dermed står Rodgers med ett uavgjortrestultat, og ett tap for sin gamle klubb, etter at Swansea slo Liverpool 3-1 i ligacupen 31. oktober.Både Wayne Routledge og Pablo Hernandez noterte seg for avslutninger på mål i løpet av den første omgangen, men det var bortelaget som hadde de største sjansene. Etter snaut tjuefem minutter kom førsteomgangs utvilsomt største sjanse. Glen Johnson gjorde forarbeidet selv, og ble spilt helt fri inne i boksen. Fra rundt seks meter satte høyrebacken ballen i beina på keeper Gerhard Tremmel, og ut til hjørnespark. Liverpool var nære ved å ta ledelsen etter en drøy halvtime. Raheem Sterling fikk stå mutters alene på seksten meter, og kjempetalentet smalt ballen i tverrliggeren med et skudd fra høyrefoten.Liverpool presset kraftig på i sluttminuttene, men keeper Gerhard Tremmel gjorde en heroisk innsats i Swansea-målet. Liverpool har fortsatt ikke klatret inn på øvre halvdel av tabellen, og ligger på en 11. plass før hele runden er ferdigspilt.På St. Marys tok 19. beste plasserte Southampton imot Newcastle til dyst. Hjemmelaget som stod uten seier i ligaen på over to måneder var over to omganger fullstendig dominerende, men først etter en drøy halvtime fikk de rødkledde uttelling. Newcastle-keeper Tim Krul var på halvdistanse da et innlegg ble slått inn i feltet. Gaston Ramirez fikk etter hvert tak i ballen før han spilte videre til Adam Lallana, som ikke hadde noen problemer med å sette inn 1-0-scoringen i det halvåpne målet. Etter hvilen var Krul uheldig igjen da han bokset et innlegg fra Jason Puncheon rett i beina på Ramirez som økte ledelsen etter en snau time. Vertene kjørte kampen fullstendig frem til dommer Martin Atkinson blåste av til full tid og traff blant annet treverket ved to anledninger. Dermed gjorde Southampton et byks oppover på tabellen til en 17. plass.
(Swansea - Liverpool 0-0) (Southampton - Newcastle 2-0) Brendan Rodgers møtte gamleklubben for første gang i serien siden han tok over Liverpool, men tverrliggeren snøt Liverpool for to poeng.